
Text rozhodnutia
Súd: Krajský súd Bratislava Spisová značka: 4S/193/2011 Identifikačné číslo súdneho spisu: 1011201635 Dátum vydania rozhodnutia: 25. 05. 2012 Meno a priezvisko sudcu, VSÚ: JUDr. Judita Kokolevská ECLI: ECLI:SK:KSBA:2012:1011201635.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Judity Kokolevskej a členiek senátu JUDr. Soni Langovej a JUDr. Miloty Tóthovej, v právnej veci žalobcu: UVER INVEST, s.r.o., so sídlom Jakubovo námestie č. 12, 811 09 Bratislava, IČO: 36 655 481, zastúpený advokátskou kanceláriou: Škubla & Partneri s.r.o., so sídlom Digital Park II, Einsteinova č. 25, 851 01 Bratislava, IČO: 36 861 154, v mene ktorej koná Mgr. Martin Škubla, konateľ spoločností, proti žalovanému: Krajský stavebný úrad v Bratislave, Lamačská cesta č. 8, 845 14 Bratislava 45, o preskúmanie zákonnosti rozhodnutia žalovaného č. A-2011/1639-DLD zo dňa 26.7.2011, jednomyseľné, takto r o z h o d o l : Krajský súd v Bratislave žalobu z a m i e t a. Účastníkom náhradu trov konania nepriznáva. o d ô v o d n e n i e : Žalobou doručenou tunajšiemu súdu v zákonom určenej lehote sa žalobca domáhal preskúmania zákonnosti rozhodnutia žalovaného č. A-2011/1639-DLD zo dňa 26.7.2011, ktorým bolo zamietnuté odvolanie žalobcu a potvrdené rozhodnutie prvostupňového správneho orgánu, Mestskej časti Bratislava - Karlová Ves č. SU 2011/09/14145/4985/Vaa/Krv zo dňa 28.2.2011. Uvedeným rozhodnutím Stavebný úrad zamietol návrh spoločnosti UVER INVEST, s.r.o. (podaný prostredníctvom spoločnosti ARTPLAN spol. s r.o. - C.. D. F.) na umiestnenie stavby: „Polyfunkčný objekt GreenHILL - Staré Grunty - JUH, Bratislava“, navrhovanej na pozemkoch parcely číslo XXXX/X, XXXX/XX, XXXX/X, XXXX, XXXX, XXXX, XXXX, XXXX, XXXX, XXXX, XXXX, XXXX, XXXX/X, XXXX/X, XXXX, XXXX katastrálne územie M. X.. Zamietnutie návrhu bolo odôvodnené jeho rozporom s ust. § 36 ods. 3 zákona č. 131/2009 Z. z. o pohrebníctve. Žalobca uviedol, že dňa 23.10.2009 podal prostredníctvom svojho zástupcu návrh na vydanie územného rozhodnutia o umiestnení vyššie citovanej stavby príslušnému stavebnému úradu, ktorý vo veci rozhodol až dňa 28.2.2011, čiže až po viac ako 17 mesiacov od doručenia návrhu na vydanie územného rozhodnutia. Žalobca ďalej uviedol, že v čase nadobudnutia pozemkov na účely realizácie spomínaného projektu GreenHILL žalobcom v rokoch 2006 až 2007 ako aj v čase podania návrhu na vydanie územného rozhodnutia v roku 2009 bol platný a účinný zákon č. 470/2005 Z.z. o pohrebníctve a o zmene a doplnení zákona č. 455/1991 Zb. o živnostenskom podnikaní v znení neskorších predpisov. Tento zákon v ust. § 16 ods. 8 s účinnosťou od 01.11.2005 zaviedol právny stav tzv. ochranných pásiem pohrebísk. V prechodnom ustanovení § 33 ods. 4 prvej vety zrušeného zákona o pohrebníctve (č. 470/2005 Z.z.) bolo ustanovené: „šírka ochranného pásma pohrebiska 50 metrov sa nevyžaduje pre pohrebiská zriadené pred nadobudnutím účinnosti tohto zákona“. Keďže pohrebisko „Cintorín Slávičie údolie“ (susediace s citovanými pozemkami) bolo zriadené pred účinnosťou zrušeného zákona č. 470/2005 Z.z. o pohrebníctve, právny režim ochranných pásiem pohrebísk sa na naň nevzťahoval. Pre úplnosť žalobca uviedol, že ani územný plán Hlavného mesta Bratislavy prijatý v roku 2007 v tom čase s existenciou predmetného ochranného pásma nepočítal. Žalobca uviedol, že tento právny stav zmenila s účinnosťou od 1.1.2011 úprava nového zákona o pohrebníctve, pričom poukázal na ust. § 15 ods. 7, ktorý obdobne ako v zrušenom zákone o pohrebníctve č. 470/2005 Z.z. upravil ochranné pásma pohrebísk, ktorú však doplnil prechodným ustanovením, ktoré je podľa žalobcu zjavne retroaktívne. Ide o ust. § 36 ods. 3 nového zákona o pohrebníctve, ktoré ustanovuje: „ v ochrannom pásme existujúceho pohrebiska 50 metrov je možné umiestniť len tie budovy, ktoré boli schválené v územných plánoch pred 1.11.2005 alebo boli schválené v územnom konaní rozhodnutím príslušného stavebného úradu pred 1.11.2005. Budovy postavené v ochrannom pásme do 50 metrov od pohrebiska pred 1.11.2005 zostanú zachované“. Z toho vyplýva, že od 1.1.2011 sa na základe nového zákona o pohrebníctve, právny režim ochranných pásiem vzťahuje aj na predmetné pohrebisko „Cintorín Slávičie údolie“. Žalobca v ďalšom poukázal na to, že správny orgán napriek tomu, že sa musí riadiť aj v danom prípade procesnými lehotami upravenými v stavebnom zákone resp. v zmysle § 49 správneho poriadku sa vo svojom konaní takýmto postupom preukázateľne neriadil, keďže svojou nečinnosťou zapríčinil vznik prieťahov v danom konaní. Správny orgán pri šetrení sťažnosti žalobcu zo dňa 15.5.2011, vyhodnotil procesné pochybenia stavebného úradu spočívajúce v nedodržaní zákonných lehôt - ako porušenia zákona a zásah do práv účastníka konania. Takto sa správny orgán dopustil porušenia práv žalobcu garantovaných čl. 48 ods. 2 Ústavy SR. Týmto konaním podľa žalobcu správny orgán nielenže nezákonne postupoval, ale aj zmaril projekt GreenHILL. Podľa žalobcu uvedený nezákonný postup podľa žalobcu má za dôsledok aj nezákonné samotné rozhodnutie prvostupňového správneho orgánu. Žalobca v odvolaní voči prvostupňovému správnemu orgánu vytýkal nielen procesné pochybenia ale aj skutočnosť, že niektoré ustanovenia nového zákona o pohrebníctve týkajúce sa ochranných pásiem pohrebísk nie sú v súlade s Ústavou SR a má zato, že ide jednoznačne o retroaktívnu normu, pretože vztiahol právnu úpravu ochranných pásiem aj na pohrebiská zriadené pred jeho účinnosťou, čo súčasne znamená, že sa vzťahuje aj na pohrebiská zriadené pred účinnosťou zrušeného zákona o pohrebníctve. Žalobca uviedol, že v odvolaní navrhol, aby žalovaný v zmysle ust. § 3 ods. 1 a 4 a ust. § 40 ods. 1 správneho poriadku v spojení s ust. § 13 ods. 1 písm. a) zákona č. 153/2001 Z.z. o prokuratúre dal podnet generálnemu prokurátorovi SR na podanie návrhu Ústavného súdu SR o preskúmanie súladu relevantných ustanovení nového zákona o pohrebníctve s Ústavou SR a pre tento účel aj v zmysle § 29 ods. 1 správneho poriadku konanie prerušil. Tým, že žalovaný nepostupoval v zmysle návrhu žalobcu a vec generálnej prokuratúre resp. Ústavnému súdu nepredložil a za týmto účelom ani konanie neprerušil sa dopustil podľa žalobcu porušenia jeho práva na spravodlivý proces. Na základe toho žalovaný v dôsledku formalistického výkladu ustanovení správneho poriadku sa dopustil nezákonného postupu a vydal nezákonné rozhodnutie. Na základe týchto skutočností pri podrobnom a rozsiahlom rozpise teoretických úvah proti ústavnosti nového zákona o pohrebníctve, žiadal žalobca, aby súd pred rozhodnutím vo veci prerušil konanie podľa § 109 ods. 1 písm. b) Občianskeho súdneho poriadku a podľa tohto ustanovenia postúpil návrh na preskúmanie súladu ustanovenia § 15 ods. 7 a § 36 ods. 3 nového zákona o pohrebníctve s ustanovením článku 1 ods. 1, článku 20 ods. 1 a 4 v spojení s článkom 13 ods. 4 Ústavy SR, Ústavnému súdu SR na zaujatie stanoviska. Žalobca má zato, že samotné konštatovanie porušenie práv žalobcu žalovaným nie je dostatočným prostriedkom nápravy, pretože k tomu môže dôjsť až vydaním rozhodnutia, ktoré bolo predmetom návrhu žalobcu t.j. vydaním rozhodnutia o umiestení stavby. Žalobca je toho názoru, že keďže ani po vyhlásení protiústavnosti daného právneho predpisu Ústavným súdom SR by správny súd nemal právomoc právoplatné rozhodnutie správneho orgánu zrušiť, bolo by toto konanie zbytočné a správny súd by musel v danom konaní aplikovať právny predpis o ktorého protiústavnosti je žalobca presvedčený. Má zato, že takýto právny stav je nezlučiteľný s materiálnym chápaním SR ako právneho štátu a nepochybne znamená pre neho odopretie spravodlivosti účastníkovi daného konania. Z uvedeného dôvodu navrhol aby súd rozhodnutie žalovaného ako aj rozhodnutie prvostupňového správneho orgánu zrušil a vec vrátil na ďalšie konanie a priznal mu náhradu trov konania. Žalovaný v písomnom vyjadrení k žalobe zaslanom súdu dňa 9.11.2011 zotrval na svojich doterajších rozhodnutiach a preto žiadal žalobu zamietnuť. Uviedol, že vo svojich rozhodnutiach podrobne rozviedol správnu úvahu, ktorou sa riadil pri ich vydávaní pričom sa vysporiadal s námietkami uvedenými v odvolaní žalobcu. Prisvedčil, že nespochybňuje vyjadrenie žalobcu vo veci nedodržania zákonných lehôt pri vydávaní rozhodnutia o podanom návrhu na umiestnenie predmetnej stavby. Avšak má zato, že toto procesné pochybenie nie je dôvodom na zrušenie žalobou napadnutého rozhodnutia, nakoľko samotné rozhodnutie je vydané vecne správne, v súlade so zásadou vyjadrenou v ust. § 46 správneho poriadku. Teda má všetky náležitosti predpísané týmto ustanovením a rovnako vychádzal aj zo spoľahlivo zisteného stavu veci. Uvedený zákon ustanovuje, že rozhodnutie sa musí v čase jeho vydania opierať o účinnú právnu úpravu, aby spĺňalo obligatórnu požiadavku zákonnosti. Žalovaný má zato, že táto zásada vyjadrená v ustanovení § 46 nepripúšťa výnimky a tak správny orgán nemohol prihliadať na to, že v čase podania návrhu na začatie konania platila iná právna úprava. Žalovaný konštatoval, že procesné pochybenie, ktoré žalobca vo svojom žalobnom návrhu rozviedol môže byť právnym základom na to aby si žalobca uplatnil náhradu škody spôsobenú nesprávnym úradným postupom podľa osobitného zákona, avšak uplatnenie si nároku na náhradu škody je postupom osobitným, nesúvisí s územným konaním a nemožno ho v tomto konaní ani riešiť rovnako ako nemožno riešiť ani námietky týkajúce sa škody spôsobenej nečinnosťou stavebného úradu. Samotná nečinnosť stavebného úradu rovnako nie je dôvodom na zrušenie jeho prvostupňového rozhodnutia a vrátenia veci na nové prejednanie, pretože z hľadiska účinnej právnej úpravy by stavebný úrad nemohol v rámci nového prejednania veci vydať iné rozhodnutie než rozhodnutie o zamietnutí návrhu na umiestnenie stavby z rovnakých dôvodov. Samotné podanie návrhu na Ústavný súd SR nie je možné vyhodnotiť ako začatie konania o predbežnej otázke s povinnosťou prerušiť správne konanie. Samotnej námietke neprípustnej retroaktivity nového zákona o pohrebníctve účinného od 1.1.2011 žalovaný uviedol opakovane, tak ako to už rozviedol vo svojom napadnutom rozhodnutí, že správne orgány riadiace sa v procesnom postupe zákonom o správnom konaní nie sú oprávnené a ani povinné posudzovať súlad zákonov, ktoré v konaní aplikujú, t.j. s Ústavou SR, ani posudzovať opodstatnenosť a odôvodnenosť námietok účastníkov konania v tomto smere. Žalovaný je toho názoru, že otázka namietanej protiústavnosti zákona nemala pre účely územného konania povahu predbežnej otázky, nakoľko podanie podnetu generálnemu prokurátorovi SR ešte nemusia automaticky vyústiť aj do podania na Ústavný súd SR a následného prijatia tohto podania na ďalšie konanie. Prípadná zmena legislatívy následne po právoplatnosti rozhodnutia o zamietnutí návrhu by znamenala, že napadnuté rozhodnutie nemôže už predstavovať prekážku právoplatnej rozhodnutej veci a žalobcovi by nič nebránilo aby rovnaký návrh na umiestnenie stavby nepodal opätovne tentoraz za iných legislatívnych podmienok. Žalovaný je toho názoru, že v danom prípade si mal kroky spojené s vyslovením protiústavnosti zákona o pohrebníctve zabezpečiť sám žalobca nezávisle na postupe žalovaného. V ďalšom žalovaný poukázal na to, že vzhľadom k pravidlám správneho konania pri ktorých sa vychádza z právneho stavu a skutkových okolností, ktoré tu existovali v čase vydania správneho rozhodnutia, nemožno prihliadať na právne skutočnosti, ktoré by nastali po vydaní rozhodnutia. Na základe uvedených skutočností žalovaný je toho názoru, že samotná žaloba nemá opodstatnene. Krajský súd v Bratislave ako súd vecne a miestne príslušný na konanie preskúmal napadnuté rozhodnutie žalovaného v rozsahu dôvodov uvedených v žalobe (§ 249 ods. 2 Občianskeho súdneho poriadku, ďalej len O.s.p.), ako aj konanie, ktoré mu predchádzalo na nariadenom pojednávaní a jednomyseľne (§ 3 ods. 9 zákona č. 757/2004 Z.z. o súdoch a o zmene a doplnení niektorých zákonov v znení účinnom od 1.5.2011) a dospel k záveru, že žaloba žalobcu nie je dôvodná. V správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy, ktorými sa zakladajú menia alebo zrušujú oprávnenia a povinnosti fyzických osôb alebo právnických osôb ako aj rozhodnutí, ktorými práva a právom chránené záujmy týchto osôb môžu byť priamo dotknuté (§ 244 ods. 1, 3 O.s.p.). Z ustanovenia § 247 ods. 1 O.s.p. vyplýva v ktorých prípadoch sa môže účastník správneho konania domáhať preskúmania rozhodnutia správneho orgánu súdom. Všeobecné súdy preskúmavajú zákonnosť rozhodnutí orgánov verejnej správy vydaných v správnom konaní, ktorými správny orgán zasahuje do práv a povinností fyzickej osoby alebo právnickej osoby. Podľa § 250i ods. 1 O.s.p. pri preskúmavaní zákonnosti rozhodnutia je pre súd rozhodujúci skutkový stav, ktorý tu bol v čase vydania napadnutého rozhodnutia. Súd môže vykonať dôkazy nevyhnuté na preskúmanie napadnutého rozhodnutia. Podľa ods. 3 pri preskúmavaní zákonnosti a postupu správneho orgánu súd prihliadne len na tie vady konania pred správnym orgánom, ktoré mohli mať vplyv na zákonnosť napadnutého rozhodnutia. Predmetom preskúmania boli rozhodnutia správnych orgánov vydané dňa 28.2.2011 pod číslom 2011/09/14145/4985/Vaa/Krv ako aj rozhodnutie žalovaného č. A-2011/1639-DLD zo dňa 26.7.2011. Podľa článku 2 ods. 1 Ústavy SR štátne orgány môžu konať iba na základe Ústavy v jej medziach a v rozsahu a spôsobom ktorý ustanoví zákon. K definujúcim znakom právneho štátu patrí aj zákaz retroaktivity právnych noriem, ktorý je významnou demokratickou zárukou ochrany práv a právnej istoty (PL.ÚS 16/95). Nie každá retroaktivita je však nezlučiteľná s princípmi, na ktorých je budovaný právny štát. V teórii a praxi sa rozlišuje tzv. pravá a nepravá spätná účinnosť (retroaktivita) právnych predpisov. Význam tohto rozlišovania je založený na skutočnosti, že pokiaľ sa pravá retroaktivita v zásade odmieta ako nezlučiteľná s obsahom princípu štátu (najmä v trestnoprávnej agende), nepravá retroaktivita sa akceptuje ako prípustný nástroj na dosiahnutie ustanovených a dostatočne významných cieľov verejnej moci. Pri pravej retroaktivite zákonodarca v novom právnom predpise neuzná práva alebo povinnosti založené právnymi skutočnosťami, ktoré sa ako právne skutočnosti uznávali na základe skoršieho (predchádzajúceho) právneho predpisu. O pravú retroaktivitu ide napr. vtedy, keď neskorší právny predpis so spätnou účinnosťou (s dopadom do minulosti) upravuje vzťahy, ktoré vznikli v minulosti. V dôsledku toho nastáva stav, v rámci ktorého účinnosť neskoršieho právneho predpisu nastáva skôr ako jeho platnosť (skôr, než začal existovať). Pri nepravej retroaktivite zákonodarca uznáva právne skutočnosti, na základe ktorých podľa predchádzajúcej právnej normy došlo k vzniku určitých právnych vzťahov. O nepravú retroaktivitu môže ísť napriek tomu, že zákonodarca prípadne novým právnym predpisom zároveň s účinnosťou do budúcna prinesie určité zmeny aj tých práv (alebo povinností), ktoré vznikli za platnosti skoršieho zákona. Nepravá retroaktivita teda nebráni zákonodarcovi novou právnou úpravou vstúpiť aj do tých právnych vzťahov, ktoré vznikli na základe skôr prijatej právnej normy a meniť ich režim. Za prípustné sa považuje, pokiaľ nová právna úprava (uznávajúc práva a povinnosti nadobudnuté podľa skoršieho právneho predpisu) zavádza do budúcna nový režim a mechanizmus (procedúru) uplatnenia týchto práv alebo pokiaľ právam nadobudnutým za skoršej právnej úpravy priznáva odo dňa účinnosti neskoršej právnej úpravy nový obsah. V konečnom dôsledku nepôsobí nepravá retroaktivita do minulosti. Akceptuje stav, ktorý nastal skôr platnej a účinnej právnej úpravy, tento stav rieši až v čase účinnosti novej právnej úpravy. (viď uznesenie NS SR z 29.06.2010, sp.zn. 4 Cdo 98/2010). Z obsahu dôvodovej správy k zákonu č. 131/2010 Z.z. o pohrebníctve vyplýva zo všeobecnej časti, že po prijatí zákona o pohrebníctve a o zmene a doplnení zákona č. 455/1991 Zb. o živnostenskom podnikaní (živnostenský zákon), ktorý nadobudol účinnosť dňa 1.11.2005 z praxe vyplynuli nemalé problémy s aplikáciou niektorých ustanovení, a to najmä v oblasti ochranných pásiem, nakladania s ľudskými pozostatkami v zdravotníckych zariadeniach pri odovzdávaní ľudských pozostatkov pohrebnej službe ale aj pri pochovávaní na pohrebiskách. Tento právny stav prináša časté a opakované konflikty medzi prevádzkovateľmi pohrebných služieb navzájom atď. V konečnom dôsledku tieto konflikty priniesli neriešiteľné situácie pre pozostalých. Za závažnú otázku mal zákonodarca aj súčasné znenie ustanovenia o ochrannom pásme, ktoré neumožňuje stavať žiadne budovy v blízkosti pohrebiska čo mnohí majitelia pôdy kritizujú najmä v zahustených zónach, preto predložený návrh zákona tieto problémy má odstrániť. Umožní výstavbu budov aj v ochranných pásmach, ktoré súvisia s prevádzkou pohrebísk a to na zabezpečenie obradov a na zabezpečenie plynulej údržby hrobových miest. Z osobitnej časti dôvodovej správy k citovanému zákonu k § 36 vyplýva, že ustanovenie o prevádzkovaní pohrebísk nadväzuje k časti § 36 sa uvádza, že návrhom zákona v prechodnom ustanovení upravuje, ktoré budovy je možné postaviť pri existujúcich pohrebiskách. Ide o budovy, ktoré boli schválené v územných plánoch a v územnom konaní pred 1.11.2005. Rovnako sa upravujú aj ochranné pásma krematórií. Podľa názoru súdu nemožno namietať ak zákonodarca neskôr zavedie určité obmedzujúce pravidlá, ktoré sa však spočiatku prehliadli alebo nedocenili tzn., že zákonodarca ich zavedie vtedy keď zistí na základe svojich skúseností z predchádzajúceho zákona alebo si urobí jasný záver o nevyhnutnosti takýchto nových pravidiel aj vtedy keď to bude síce nevýhodnejšie pre niekoho kto bol pôvodnou úpravou zvýhodnený. V ustanovení § 36 sú upravené prechodné ustanovenia zákona č. 131/2010 Z.z. o pohrebníctve takto: (1) Ak obec, ktorá ku dňu nadobudnutia účinnosti tohto zákona prevádzkuje pohrebisko na pozemku vo vlastníctve cirkvi a cirkev v lehote podľa predpisov platných do nadobudnutia účinnosti tohto zákona obci písomne neoznámila, že chce pohrebisko prevádzkovať sama, oprávnenie prevádzkovať pohrebisko obci zostáva zachované. Cirkev, ktorá svoju požiadavku na zmenu prevádzkovateľa pohrebiska v lehote podľa predpisov platných do nadobudnutia účinnosti tohto zákona obci písomne neoznámila, že chce pohrebisko prevádzkovať sama, môže tak urobiť najskôr dňom 1. novembra 2015. (2) Prevádzkovateľ pohrebnej služby a prevádzkovateľ krematória sú povinní upraviť prevádzkový poriadok podľa tohto zákona a vyžiadať si jeho schválenie regionálnym úradom verejného zdravotníctva najneskôr do jedného roka odo dňa nadobudnutia účinnosti tohto zákona. (3) V ochrannom pásme existujúceho pohrebiska 50 m je možné umiestniť len tie budovy, ktoré boli schválené v územných plánoch pred 1. novembrom 2005 alebo boli schválené v územnom konaní rozhodnutím príslušného stavebného úradu pred 1. novembrom 2005. Budovy postavené v ochrannom pásme do 50 m od pohrebiska pred 1. novembrom 2005 zostanú zachované. (4) V ochrannom pásme krematória 100 m je možné umiestniť len tie budovy, ktoré boli schválené v územných plánoch pred 1. novembrom 2005 alebo boli schválené v územnom konaní rozhodnutím príslušného stavebného úradu pred 1. novembrom 2005. Budovy postavené v ochrannom pásme do 100 m od krematória pred 1. novembrom 2005 zostanú zachované. (5) Prevádzkovateľ pohrebnej služby, ktorý využíva chladiace zariadenie a iné miestnosti v zdravotníckom zariadení, v zariadení sociálnych služieb alebo na pracovisku úradu pre dohľad a v ich areáloch na prevádzkovanie pohrebnej služby, a tieto vlastní alebo má v nájme alebo vo výpožičke, v správe alebo užívaní v zdravotníckom zariadení, v zariadení sociálnych služieb alebo na pracovisku úradu pre dohľad a v ich areáloch, môže ich využívať na prevádzkovanie pohrebnej služby do 31. decembra 2011. (6) Konania o uložení pokút začaté do 31. decembra 2010 a neukončené právoplatným rozhodnutím sa dokončia podľa doterajších predpisov. (7) Osvedčenia o odbornej spôsobilosti, ktorých platnosť bola podľa doterajších predpisov obmedzená na dobu určitú, sa menia na dobu neurčitú. (8) Doterajšie právne vzťahy týkajúce sa užívania hrobového miesta zostávajú zachované za rovnakých podmienok, ako boli dohodnuté v právnom vzťahu, ak osoba alebo osoby oprávnené z tohto právneho vzťahu sú známe a podmienky užívania hrobového miesta sú splnené. Uvedené zákonné ustanovenie neobsahuje všeobecne platné pravidlo pri zmene právneho predpisu resp. zrušení právneho predpisu a nahradením ho novým právnym predpisom, kde by bolo určené, že právne vzťahy ktoré vznikli za platnosti a účinnosti skoršieho právneho predpisu alebo konania začaté v čase platnosti a účinnosti neskoršieho právneho predpisu naďalej spravujú právnym predpisom za účinnosti ktorého vznikli (dokončia sa podľa doterajších predpisov) ak neskorší právny predpis neustanovuje inak. (Takto upravuje len konania o uložení pokút v odseku 6 citovaného zákona). Preto podľa existujúcej praxe je potrebné vychádzať z platného a účinného predpisu, ktorým v danom prípade je zákon č. 131/2010 Z.z., z ktorého správne vychádzalo aj napadnuté rozhodnutie žalovaného. Z doloženého administratívneho spisu bolo Krajskému súdu v Bratislave preukázané, že navrhovateľ podal návrh na vydanie územného rozhodnutia prostredníctvom svojho zástupcu dňa 23.10.2009, tento návrh predložil miestnemu úradu Mestskej časti Bratislava - Karlová Ves. K svojmu návrhu doložil splnomocnenia, výpis z Obchodného registra SR súvisiace listy vlastníctva rovnako, kópiu z katastrálnej mapy, jednotlivé stanoviská vyjadrenia dotknutých orgánov ako aj projektovú dokumentáciu pre územné rozhodnutie. Dňa 14.12.2009 navrhovateľ svoj návrh doplnil o záväzne stanovisko Hlavného mesta SR Bratislava a povolenie vjazdu z verejnej komunikácie. Zo samotného návrhu na vydanie územného rozhodnutia na stavbu vyplýva, že účelom využitia polyfunkčnej novostavby je občianska vybavenosť (obchodné priestory, penzión), garáže a byty. Z doloženej aktualizácie územného plánu Hlavného mesta SR Bratislavy z roku 1993 súd zistil, že pred 1.11.2005 nebola na vyššie uvedených parcelách navrhovaných na zastavanie schválená žiadna budova. Mestská časť Bratislava - Karlová Ves svojim rozhodnutím SU 2011/09/14145/4985/Vaa/Krv zo dňa 28.2.2011 vydalo rozhodnutie, ktorým zamietlo návrh na vydanie územného rozhodnutia o umiestnení stavby s poukazom na ust. § 36 ods. 3 zákona č. 131/2009 o pohrebníctve. S poukazom najmä na ust. § 37 ods. 2 stavebného zákona Stavebný úrad posúdil v zmysle uvedenej normy návrh resp. preskúmal predloženú projektovú dokumentáciu a zistil, že osadením predmetného bytového domu by nebolo dodržané ochranné pásmo existujúceho pohrebiska a predmetný zámer výstavby bytového domu by bol v tomto prípade realizovaný v tomto ochrannom pásme, čím by došlo k porušeniu už vyššie cit. ust. § 36 ods. 3 zákona č. 131/2010. Poukázal na to, že v zmysle uvedeného ustanovenia v ochrannom pásme existujúceho pohrebiska 50 metrov je možné umiestniť len tie budovy, ktoré boli schválené v územných plánoch pred 1.11.2005 alebo boli schválené v územnom konaní rozhodnutím príslušného stavebného úradu pred 1.11.2005. Obsah odvolania žalobcu sa zhoduje s obsahom podanej žaloby. Žalovaný preskúmal postup stavebného úradu v konaní, ktoré predchádzalo vydaniu napadnutého rozhodnutia. Vo svojom odôvodnení žalovaný okrem iného uviedol, že z administratívneho spisu je zrejmé, že stavebný úrad ako prvostupňový správny orgán v konaní nepokračoval čo do merita veci, nevykonal žiadne procesné úkony v dôsledku čoho nemohol žalovaný vyhodnotiť či vôbec pristúpil k posúdeniu kompletnosti návrhu. Poukázal však na účinnosť zákona č. 131/2010 Z.z. o pohrebníctve, ktoré tento zákon nadobudol dňom 1.1.2011. Na základe toho uviedol, že stavebný úrad vydal rozhodnutie v zmysle uvedeného zákona, pretože cit. ustanovenie predstavuje zákonnú prekážku vydania územného rozhodnutia v danom prípade, nakoľko dotknutá stavba sa navrhuje umiestniť na pozemkoch, ktoré zasahujú do ochranného pásma existujúceho pohrebiska a zopakoval dôvody, ktoré formuloval už stavebný úrad. Procesný postup prvostupňového správneho orgánu vyhodnotil ako relevantný pre daný prípad a to z toho dôvodu, že umiestneniu stavby v danom prípade bráni priamo osobitný zákon, ktorý predpokladá potrebu zamietnutia návrhu, preto nebol dôvod na vydanie oznámenia o začatí konania a na prejednanie veci s účastníkmi konania, pretože takýto postup nemalo svoje ďalšie opodstatnenie. Keďže správny orgán nemohol vydať iné rozhodnutie, než rozhodnutie o zamietnutí návrhu na umiestnenie stavby, žalovaný jeho rozhodnutie ako zákonné potvrdil. Žalovaný sa vyjadril aj k výhradám žalobcu ohľadom nedodržania zákonných lehôt v postupe správneho orgánu, v tom zmysle, že s prieťahmi v danom konaní stavebného úradu súvisí možnosť uplatnenia si náhrady škody zo strany žalobcu avšak nezakladá potrebu zrušenia samotného rozhodnutia. Čo sa týkalo názoru o retroaktivite a tým aj súvisiacich protiústavných ustanovení citovaných žalobcom, žalovaný poukázal na tú skutočnosť, že nemal dôvod postupovať podľa predstáv žalobcu vzhľadom k tomu, že v čase odvolacieho konania neprebiehalo na Ústavnom súde SR konanie o preskúmaní súladu namietaného zákonného ustanovenia s Ústavou SR a preto nevidel dôvod odvolacie konanie podľa ust. § 29 ods. 1 správneho poriadku prerušiť. Keďže mal zato, že bol naplnený zákonný dôvod na zamietnutie návrhu na umiestnenie predmetnej stavby podľa ust. § 37 ods. 4 stavebného zákona a stavebný úrad prejednanú vec posúdil vecne správne, nemal dôvod pre iný postup než ten, ktorý vyjadril vo výroku. V danom prípade Krajský súd v Bratislave je toho názoru, že žalovaný vo veci postupoval správne v súlade s vyššie citovaným zákonom. Zásadnou otázkou totiž je, či práva žalobcu, vlastníka vyššie citovaných pozemkov, na ktorých chcel umiestniť polyfunkčný objekt - stavbu - boli dodatočne a so spätnou účinnosťou neskorším zákonom skutočne odňaté alebo zmenené. Z obsahu spisu vyplýva, že žalobca v čase rozhodovania správnych orgánov nebol stavebníkom lebo v rozhodnom čase nebolo vydané žiadne územné rozhodnutie alebo stavebné povolenie, ktoré by jeho práva stavebníka zakladali. Ním navrhovaný polyfunkčný dom nemal charakter, ktorý mal na mysli zákonodarca, tak ako to uviedol v dôvodovej správe, že umožní výstavbu budov aj v ochranných pásmach, ktoré súvisia s prevádzkou pohrebísk a to na zabezpečenie obradov a na zabezpečenie plynulej údržby hrobových miest. Preto ani žiadne také právne skutočnosti nenastali, ktoré by menili alebo rušili jeho status. Čiže nemožno v danom prípade hovoriť ani o pravej či nepravej retroaktivite nového zákona o pohrebníctve. Je treba povedať, že uvedený zákon v tomto smere obmedzil iba možnosť využitia pozemkov nachádzajúcich sa v určenej vzdialenosti od pohrebísk. Preto súd námietky žalobcu uvádzané smerom k poškodzovaniu jeho práv procesnoprávnych, či hmnotnoprávnych z dôvodu retroaktívnych účinkov zákona č. 131/2010 Z.z. o pohrebníctve mal za nedôvodné. Na druhej strane ani súd nepochybuje o tom, že žalobca mohol byť poškodený na svojich procesných právach v súvislosti s nečinnosťou správneho orgánu už vyššie uvádzanou, ale v tomto prípade už dostatočne vyčerpávajúcim spôsobom správny orgán mu ozrejmil možnosti ďalšieho využitia právnych prostriedkov na zhojenie škôd (ne)konaním správnych orgánov vyvolaných. Súd musí konanie o žalobe prerušiť ak rozhodnutie správneho orgánu bolo medzitým napadnuté protestom prokurátora a to až do jeho vybavenia; ak napadnuté rozhodnutie bolo zrušené alebo zmenené, súd konanie o žalobe zastaví. Súd preruší konanie aj vtedy, ak je povinný predložiť predbežnú otázku súdnemu dvoru podľa čl. 234 ods. 3 ZES. Ústava SR v článku 144 ods. 3 na ktorý nadväzuje § 109 ods. 1 písm. b) O.s.p. súdu ukladá prerušiť konanie len v prípade, že sa domnieva, že iný právny predpis odporuje zákonu. Je preto nepochybné, že spomenutý postup súdu je viazaný na výsledok procesu tvorenia jeho názoru na prejednávanú vec i právnu úpravu, ktorej aplikácia prichádza do úvahy. Súd takto potom postupuje len vtedy ak dospeje k názoru, svedčiacemu o existencii naznačeného rozporu. Potreba tohto postupu preto nie je daná v prípade, že o ústavnosti zákona má pochybnosti účastník nie však prejednávajúci súd pokiaľ preto súd rozpor zákona s Ústavou alebo iným zákonom alebo medzinárodnou zmluvou, ktorou je SR viazaná nezistí (či už preto, že tento rozpor neexistuje alebo preto, že si to neuvedomí ) a konanie v zmysle § 109 ods. 1 písm. b) O.s.p. nepreruší nejde o vadu konania, ktorá by mala za následok nesprávne rozhodnutie vo veci. Ako už súd uviedol, žalobca nenadobudol práva, ktoré by retroaktívna zmena právneho vzťahu sa k týmto právam viazala alebo, že by zhoršila právne postavenie subjektu práva. Preto súd konštatoval, že v danom prípade nie je nevyhnutné prerušenie konania, a preto návrhu žalobcu nevyhovel. Podľa názoru súdu správne orgány zistili dostatočne skutočný stav veci vyvodili zo zisteného skutkového stavu veci správny právny záver a tento aj dostatočne zdôvodnili. Navyše súd poukazuje na to, že všetky ostatné námietky (najmä súvisiace s retroaktivitou) ktoré žalobca uviedol v žalobe na preskúmanie zákonnosti rozhodnutia správneho orgánu nemôžu byť samé o sebe dôvodom pre zrušenie predmetného rozhodnutia už z vyššie uvedených dôvodov. Preto súd žalobu podľa § 250j ods. 1 O.s.p. zamietol. O náhrade trov konania rozhodol súd podľa ust. § 250k ods. 1 O.s.p. tak, že neúspešnému žalobcovi ich náhradu nepriznal a žalovanému v tomto konaní náhrada trov neprináleží. Poučenie: Proti tomuto rozsudku možno podať odvolanie do 15 dní odo dňa jeho písomného doručenia, na Najvyšší súd Slovenskej republiky prostredníctvom Krajského súdu v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2012:1011201635.1 (dáta aktuálne k 10. 11. 2026). Záväzné je znenie zverejnené súdom.




